पालमपुर में लूटा तांबे का ट्रक, खेतड़ीनगर में चढ़े पुिलस के हत्थे
भास्कर न्यूज | झुंझुनूं / खेतड़ीनगर
पालमपुर(गुजरात) के निकट रविवार को तांबे के भरे ट्रक लूटने के दो आराेपियों को सोमवार शाम खेतड़ीनगर पुलिस ने दबोच लिया। इन आरोपियों के झुंझुनूं होने के संकेत मिलने पर इन्हें दबोचने के लिए सोमवार को दिन में जिलेभर में नाकाबंदी कराई गई थी। तिराहा, चौराहा, सार्वजनिक स्थान, बस स्टैंड चप्पे चप्पे पर पुलिस तैनात थी। हर आने जाने वाले की गहनता से चैकिंग की जा रही थी।
जानकारी के मुताबिक पाली जिले के सुमेरपुर थानांतर्गत पाली-अहमदाबाद हाइवे पर रविवार सुबह दर्जनभर लुटेरों ने करीब तीन करोड़ रुपए कीमत के तांबे से भरे एक ट्रक को लूट लिया था। इन लुटेरों के झुंझुनूं पहुंचने के संकेत मिलने पर एसपी सुरेंद्रकुमार गुप्ता ने जिलेभर में नाकाबंदी करा दी। सदर थानाधिकारी सीआई मदनलाल जैफ, सीआई कैलाश गुर्जर सहित दर्जनों पुलिसकर्मियों ने हाइवे सहित शहर में भी हर तिराहे, चौराहे, सार्वजनिक स्थानों, बस स्टैंड सहित चप्पे चप्पे पर तैनात पुलिस ने हर संदिग्ध दिखने वालों से गहनता से पूछताछ की। रोडवेज बस स्टैंड पर विभिन्न रूट की बसों की आने-जाने की जानकारी ली। इसी बीच जैसे ही सूचना मिली कि आरोपी राजस्थान रोडवेज की बस से खेतड़ीनगर की ओर से निकले हैं, एसपी ने तत्काल खेतड़ीनगर थानाधिकारी सतीशकुमार को अलर्ट किया। पुलिस ने सिंघाना के पाल मिड-वे के निकट रोडवेज बस को रोककर जांच की। बस में दो संदिग्ध व्यक्तियों को पकड़ा। पूछताछ में दोनों ने पालमपुर के निकट तांबे का ट्रक लूटने की वारदात कबूल ली।
थानाधिकारी सतीशकुमार ने बताया कि आरोपी नूंह (हरियाणा) जिले के जमालगढ़ थानांतर्गत पुन्हाना निवासी असलम तथा विशंबर हाल जमालगढ़ निवासी मुबारिक को गिरफ्तार किया गया है। इधर, पाली कोतवाली थानाधिकारी देरावरसिंह भी खेतड़ीनगर पहुंच गए। उन्होंने बताया कि आरोपियों के दो साथियों नसीम अरशद ऊर्फ चिटकू को नागौर की खींवासर पुलिस ने रविवार शाम को ही गिरफ्तार कर लूटे गए ट्रक बरामद कर लिए थे।
उन्होंने बताया कि अहमदाबाद हाइवे पर पालमपुर के निकट 10-12 युवकों ने करीब तीन करोड़ रुपए कीमत के तांबे से भरे एक ट्रक को लूट लिया था। इसकी रिपोर्ट पाली के सुमेरपुर थाने में दर्ज कराई गई। लुटेरों ने ट्रक चालक, परिचालक गार्ड को बंधक बनाकर इको स्पोर्ट्स गाड़ी की डीक्की में डालकर नागौर की ओर रवाना हुए। लूट की सूचना पर पुलिस ने आरोपियों का पीछा किया तो आरोपी गाड़ी छोड़कर अंधेरे का फायदा उठाते हुए फरार हो गए। पुलिस ने तीनों बंधकों को गाड़ी से मुक्त कराकर गाड़ी जब्त कर ली।
खेतड़ी. पकड़े गए आरोपी
bho_Deva bho_Deva hin_Deva hin_Deva hin_Deva hin_Deva hin_Deva